Għaxar snin mill-bidu tal-kriżi 'l hawn: lura għall-irkupru bis-saħħa ta' azzjoni deċiżiva mill-UE Il-kriżi finanzjarja globali bdiet għaxar snin ilu u wasslet għall-agħar riċessjoni tal-Unjoni Ewropea fl-istorja tagħha tal-aħħar sitt deċennji. Il-kriżi ma bdietx fl-Ewropa imma l-istituzzjonijiet tal-UE u l-Istati Membri kellhom jaġixxu b'determinazzjoni biex jiġġieldu l-impatt tagħha u biex jindirizzaw in-nuqqasijiet tal-istruttura inizjali tal-Unjoni Ekonomika u Monetarja. L-azzjoni deċiżiva tat il-frott: illum, l-ekonomija tal-UE qed tespandi għall-ħames sena konsekuttiva. Il-qgħad hu fl-aktar livell baxx tiegħu sa mill-2008, il-banek huma aktar b'saħħithom, l-investiment qed jiżdied u l-finanzi pubbliċi huma f'pożizzjoni aħjar. Żviluppi ekonomiċi riċenti qed jagħtu inkoraġġiment imma għad fadal ħafna x'isir biex jingħelbu l-konsegwenzi tas-snin tal-kriżi. Il-Kummissjoni Ewropea hija għal kollox mobilizzata biex twettaq l-aġenda tagħha rigward ix-xogħlijiet, it-tkabbir u l-ġustizzja soċjali. Il-Viċi President Vladis Dombrovskis, responsabbli għall-Ewro u d-Djalogu Soċjali, qal: “Permezz tar-rispons tal-politika determinata bħala reazzjoni għall-kriżi, l-ekonomija tal-UE issa qed tirkupra b'mod sod u l-Unjoni Ekonomika u Monetarja hija aktar b'saħħitha minn qatt qabel. Għandna bżonn niżviluppaw dan il-progress, inlestu l-unjoni finanzjarja, nirriformaw l-ekonomiji tagħna biex inrawmu l-konverġenza, l-inklussività u r-reżiljenza, u nżommu l-finanzi pubbliċi sostenibbli. B'hekk għandna nsegwu approċċ bilanċjat fejn it-tnaqqis tar-riskju u l-kondiviżjoni tar-riskji jmorru id f'id u l-għaqda tas-suq uniku tiġi miżmuma.” Il-Kummissarju Pierre Moscovici, responsabbli għall-Affarijiet Ekonomiċi, it-Tassazzjoni u d-Dwana, qal: “Għaxar snin wara li bdiet il-kriżi globali, l-irkupru tal-ekonomija Ewropea sar aktar sod u usa'. Irridu nużaw dan il-momentum pożittiv biex inlestu r-riforma tal-Unjoni Ekonomika u Monetarja tagħna. Il-konsegwenzi tal-passat mhux kollha jiġu kkorreġuti b'mod awtomatiku. Rajna diverġenzi soċjali u ekonomiċi ikbar jiżviluppaw fl-Istati Membri u fosthom. Huwa essenzjali li l-ħidma tagħna għall-ġejjieni tikkontribwixxi għall-konverġenza reali u kontinwa tal-ekonomiji tagħna.” Bħal-lum għaxar snin ilu, fid-9 ta' Awwissu 2007, BNP Paribas sar l-ewwel bank ewlieni li irrikonoxxa l-impatt tal-esponiment għas-swieq tal-ipoteki subprime fl-Istati Uniti fejn kellu jiffriża l-fondi esposti. Fis-snin ta' wara, dik li fil-bidu kienet kriżi finanzjarja nbidlet fi kriżi bankarja u fi kriżi ta' dejn sovran li ftit wara bdiet taffettwa l-ekonomija reali. L-Unjoni Ewropea waqgħet fl-agħar reċessjoni fl-istorja tagħha, li ħalliet marki fil-fond fuq iċ-ċittadini, il-kumpaniji u l-ekonomiji tal-Istati Membri tagħna. F'din l-avversità, l-istituzzjonijiet tal-UE u l-Istati Membri ħadu deċiżjonijiet politiċi sodi biex jegħlbu l-kriżi, jippreservaw l-integrità tal-ewro u biex jevitaw riżultati possibbli li jkunu agħar. L-UE ħadmet biex tirregola s-settur finanzjarju u bdiet ittejjeb il-governanza ekonomika; issaħħaħ l-oqsfa istituzzjonali u legali ġodda u komuni; tistabbilixxi protezzjoni finanzjarja (financial firewall) għaż-żona tal-ewro; tappoġġa lill-pajjiżi f'diffikultà finanzjarja; ittejjeb il-finanzi pubbliċi tal-Istati Membri; issegwi r-riformi strutturali u tħeġġeġ l-investiment; tiġġieled il-qgħad fost iż-żgħażagħ; ittejjeb is-superviżjoni tas-settur bankarju; iżżid l-abbiltà tal-istituzzjonijiet finanzjarji biex ilaħħqu mal-isfidi futuri; u tistabbilixxi mezzi kif timmaniġġja u tipprevjeni kriżijiet possibbli b'mod aħjar. B'riżultat ta' dawn l-azzjonijiet, l-Unjoni Ekonomika u Monetarja tal-Ewropa għaddiet minn bidla radikali u l-ekonomija Ewropea - u speċjalment, l-ekonomija taż-żona tal-ewro - reġgħet lura fuq saqajha. L-irkupru Ewropew huwa sostnut u l-qgħad qiegħed jonqos b'mod stabbli. In-numru ta' Stati Membri li għandhom l-ewro żdied minn 12 għal 19 u l-ewro issa sar it-tieni l-aktar munita importanti fid-dinja. Mit-tmien Stati Membri tal-UE li rċevew għajnuna finanzjarja, il-Greċja biss għadha taħt programm u hija mistennija li toħroġ minnu f'nofs l-2018. Tliet Stati Membri biss huma soġġetti għall-parti korrettiva tal-Patt ta' Stabbiltà u Tkabbir, l-hekk imsemmija Proċedura ta' Defiċit Eċċessiv, li naqsu mill-24 Stat Membru li kienu fl-eqqel tal-kriżi. Il-Pjan Juncker, jew il-Pjan ta' Investiment għall-Ewropa, li tnieda f'Novembru 2014, issa huwa mistenni li jimmobilizza aktar minn €225 biljun fl-Istati Membri kollha, 72% mit-€315-il biljun li kienu previsti oriġinarjament. Robust kemm hu robust fil-preżent, l-UEM tibqa' mhix kompluta u l-vjaġġ tal-ewro għadu kif beda. Mir-Rapport tal-Ħames Presidenti ta' Ġunju 2015 għad-dokument ta' riflessjoni dwar it-Tisħiħ tal-Unjoni Ekonomika u Monetarja ta' Mejju 2017, ittieħdu bosta miżuri fis-snin riċenti sabiex jinsiltu l-lezzjonijiet mill-kriżi u sabiex l-UE tkun imħejjija aħjar għal sfidi futuri. Għal aktar tagħrif Id-Dokument ta' Riflessjoni dwar l-Approfondiment tal-Unjoni Ekonomika u Monetarja Ir-Rapport tal-Ħames Presidenti Il-White Paper dwar il-Ġejjieni tal-Ewropa Id-dokument ta' riflessjoni dwar id-dimensjoni soċjali tal-Ewropa Dokument ta' riflessjoni dwar l-immaniġġar tal-globalizzazzjoni Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @Pierremoscovici *Stqarrija għall-istampa aġġornata fil-11/08/2017 fl-16:00 biż-żieda ta': "72% mit-€315-il biljun previsti oriġinarjament." *L-iskedi informattivi u l-iskeda taż-żmien ġew aġġornati fl-16/08/2017 f'15:30.